«Террорым дыпэщIэвгъэт!»
«Бахъсэн районым 2016 — 2020 гъэхэм терроризмэмрэ экстремизмэмрэ къыщымыгъэхъун» муниципальнэ программэ хэхам ипкъ иткIэ «Террорым дыпэщIэвгъэт!» Iуэхугъуэр йокIуэкI. Абы хэтщ а щIыпIэм и курыт еджапIэхэм и 9 — 11-нэ классхэм щIэсхэр.
Бахъсэн район администрацэм и пресс-IуэхущIапIэм хъыбар къызэрыдигъэщIамкIэ, мы Iуэхугъуэ щхьэпэм кърихьэлIащ щIыпIэ администрацэм и Iэтащхьэм и япэ къуэдзэ Тохъутэмыщ Мухьэмэд, прокурорым и дэIэпыкъуэгъу Мырзэ Алим, егъэджэныгъэмкIэ управленэм и унафэщI Абрэдж Тамарэ, ПДН-мкIэ инспектор Щыхъалы ФатIимэ сымэ. УнэтIыныгъэ нэхъыщхьэхэр — экстремизмэмрэ терроризмэмрэ къэмыгъэхъунырщ, гущIэгъу, зэхэщIыкI яхэлъу, хэкупсэу, мамырщIэкъуу еджакIуэхэр гъэсэнырщ.
— Нобэрей гъащIэм и гугъуехь нэхъыщхьэщ экстремизмэмрэ терроризмэмрэ. Ахэр щымыгъэIэнымкIэ IуэхугъуэфIщ мыпхуэдэ зэхыхьэхэр щIэх-щIэхыурэ егъэкIуэкIыныр, — къыхигъэщащ Тохъутэмыщ Мухьэмэд зэIущIэр къыщызэIуихым.
Терроризмэмрэ экстремизмэмрэ къэмыгъэхъуным теухуа зэхуэсхэр щызэхэ-тащ Ислъэмей, Къулъкъужын Ипщэ, Къулъкъужын Ищхъэрэ, Кыщпэк къуажэхэм. Абы ипкъ иткIэ зэпсэлъэныгъэхэр екIуэкIащ щIэблэр а шынагъуэхэм демыгъэхьэхыным, террор Iуэхугъуэ къэхъужыкъуэмэ щIэн хуейхэм ехьэлIауэ. «Террорым зэрызыщыпхъумэнур!» буклетхэр кърихьэлIахэм хуагуэшащ, видеороликхэр абыхэм ирагъэлъэгъуащ.
ЗэIущIэм хэтахэм «Дэ мамырыгъэм дрителъхьэщ!» флешмоб къызэрагъэпэщри, шар гъэпщахэр уафэм драгъэлъэтеящ, мамырыгъэм, гуапагъэм зэрителъхьэр, терроризмэм зэрибийр къагъэлъагъуэу.
Темыр Дисанэ.
